b'\n_START_ARTICLE_\nKasted Mose\n_START_PARAGRAPH_\nKasted Mose ligger ca. 7 km nordvest for Aarhus, nemlig i den vestlige del af Eg\xc3\xa5dalen, som Eg\xc3\xa5en genneml\xc3\xb8ber. Mosen er ca. 30 ha stor, og en betydelig del ligger hen som gr\xc3\xa6ssede enge. Andre dele holdes opdyrket, men omr\xc3\xa5det er s\xc3\xa5 lavtliggende, at det er mere eller mindre oversv\xc3\xb8mmet om vinteren. Ind imellem er der vandhuller og gamle t\xc3\xb8rvegrave, som efterh\xc3\xa5nden er skjult i krat, best\xc3\xa5ende af is\xc3\xa6r Gr\xc3\xa5-Pil og Dun-Birk. Kasted mose er et af de vigtigste indvindingsomr\xc3\xa5der for drikkevandsforsyningen til Aarhus Kommune.\n_START_SECTION_\nFlora og fauna\n_START_PARAGRAPH_\nKasted mose har en stor diversitet med mange plantearter. Is\xc3\xa6r Gr\xc3\xa5-pil og Dun-birk dominerer, men p\xc3\xa5 eng-arealerne finder man bl.a. Europ\xc3\xa6isk Engblomme, Grenet Pindsvineknop og Maj-G\xc3\xb8geurt._NEWLINE_Mosen har et rigt dyreliv, hvor insekterne spiller en betydelig rolle som best\xc3\xb8vere af blomsterplanterne og som f\xc3\xb8deemne for padder, krybdyr og fugle. Is\xc3\xa6r fuglelivet er meget varieret, og man finder bl.a. nattergal, pungmejse, fiskehejre, vandrikse, r\xc3\xb8rh\xc3\xb8g og t\xc3\xa5rnfalk.\n_START_SECTION_\nMilj\xc3\xb8forholdene\n_START_PARAGRAPH_\nEn tidligere forurening med tungmetaller i mosen blev opdaget ved et tilf\xc3\xa6lde i 1966. Et hold botanikere havde fundet en art levermos, som ikke kendtes andetsteds fra Danmark p\xc3\xa5 det tidspunkt. N\xc3\xa6rmere unders\xc3\xb8gelser f\xc3\xb8rte til opdagelsen af, at der er en n\xc3\xa6r sammenh\xc3\xa6ng mellem tungmetaller eller svovl i jorden og denne s\xc3\xa6rlige mos-arts udbredelse. I Kasted Mose fandt man p\xc3\xa5 den baggrund nedgravet industriaffald med bl.a. kobber og andre tungmetaller, fra en tidligere produktion af svovlsyre._NEWLINE_Kasted Mose har gennem mange \xc3\xa5r - helt tilbage til 1870 -, modtaget forurenet vand via Mose\xc3\xa5en; Eg\xc3\xa5ens \xc3\xb8vre l\xc3\xb8b. Det drejer sig om en del ret giftige tungmetaller s\xc3\xa5som arsen, bly samt mindre m\xc3\xa6ngder cadmium, men ogs\xc3\xa5 kobber og zink i st\xc3\xb8rre m\xc3\xa6ngder. De giftige stoffer blev udledt fra den store g\xc3\xb8dningsfabrik der i sin tid l\xc3\xa5 ved Mundelstrup Stationsby ved Tilst. Fabrikken er lukket for mange \xc3\xa5r siden, udledningerne er standset og der blev iv\xc3\xa6rksat et st\xc3\xb8rre oprydningsarbejde omkring fabrikken i 1991-1993. Eg\xc3\xa5dalens \xc3\xb8vre stykke er dog stadig forurenet, men det vurderes at det kun drejer sig om overfladejorden og at det ikke har eller vil f\xc3\xa5 betydning for grundvandet i omr\xc3\xa5det. Der checkes l\xc3\xb8bende for forureninger i drikkevandet fra det store Kasted V\xc3\xa6rk i Kasted by.'